b'\n_START_ARTICLE_\n\xc3\x98rel\xc3\xb8s varan\n_START_SECTION_\nBygning\n_START_PARAGRAPH_\nDen er middels stor, 42\xe2\x80\x9355 cm total lengde, og har ganske korte bein, med fem t\xc3\xa6r og lange kl\xc3\xb8r. De fleste skjellene er sm\xc3\xa5, men ryggen har seks langsg\xc3\xa5ende rekker med store skjell, og halen har to slike rekker. Neseborene sitter h\xc3\xb8yt opp p\xc3\xa5 snuten. Den har en gripehale, som ikke kan kastes av._NEWLINE_Trekk som minner om varaner er ni nakkevirvler, to \xc2\xabhorn\xc2\xbb p\xc3\xa5 hemipenisen, og en lang, todelt tunge. Likhetstrekk med slanger at skallen er mer solid enn hos varanene, og at hele huden skiftes p\xc3\xa5 en gang. Andre likheter med slanger er at underkjeven har et ekstra ledd, og at den ytre \xc3\xb8re\xc3\xa5pningen mangler. Det nedre \xc3\xb8yelokket har et gjennomsiktig felt.\n_START_SECTION_\nLevevis\n_START_PARAGRAPH_\n\xc3\x98rel\xc3\xb8se varaner i fangenskap er trege dyr, som ligger det meste av tiden i vann. En vet nesten ingen ting om hvordan de lever i naturen. Noen mener at de er akvatiske, mens andre tror at de er gravende. Det er mest sannsynlig at begge deler stemmer. De kan kveile seg rundt greiner med kroppen og gripehalen, s\xc3\xa5 det kan tenkes at de ogs\xc3\xa5 klatrer i tr\xc3\xa6r. Det er helt ukjent hva de eter. I 1976 ble det funnet et hunn med seks store egg, s\xc3\xa5 de er antakelig eggleggende, men det kan ogs\xc3\xa5 tenkes at eggene ikke tilh\xc3\xb8rte denne hunnen. En har trodd at arten er sv\xc3\xa6rt sjelden, men i 1963 dukket det opp mange eksemplarer etter en flom. Dette tyder p\xc3\xa5 at de vanligvis gjemmer seg i ganger under jorden, men at vannet tvang dem fram i dagen.\n_START_SECTION_\nSystematikk\n_START_PARAGRAPH_\nArten er s\xc3\xa5 spesiell at den har sin egen slekt og ble tidligere plassert alene i sin egen familien: Lanthanotidae. De eneste fossilene som ligner p\xc3\xa5 \xc3\xb8rel\xc3\xb8s varan er fra sen kritt i Gobi\xc3\xb8rkenen. Her har en funnet artene Cherminotus longifrons og Aiolosaurus oriens. Arten Ovoo gurval ble beskrevet fra samme sted i 2008, og kan ogs\xc3\xa5 v\xc3\xa6re en slektning. Lanthanotus, Cherminotus og Aiolosaurus regnes n\xc3\xa5 til underfamilien Lanthanotinae i en utvidet familie Varanidae, der de egentlige varanene (Varanus) plasseres i underfamilien Varaninae.'